Nu kan det siges uden parenteser: Jonas Vingegaard har vundet Tour de France anno 2022. Feltet har krydset den ikoniske målstreg på Champs-Élysées på 21. etape, og det er nu helt officielt. Han bliver den blot anden dansker til at fuldføre den bedrift. Bjarne Riis var den første i 1996, men han har siden indrømmet brug af doping. Vingegaard vinder Touren med knap 3 minutter ned til Tadej Pogacar, der var forsvarende vinder. Foruden Tour-sejren tager den danske Jumbo-Visma-kaptajn også fra den franske Grand Tour med to etapesejre. Han tager ligeledes bjergtrøjen med hjem. - Helt utroligt Jonas Vingegaard er vinderen af Tour de France 2022. Og det fremkalder store følelser hos danskeren. - Det er helt utroligt. Nu har jeg endelig vundet Touren, og intet kan gå galt mere. Jeg sidder med min datter, og det er helt vildt. - Det er det største cykelløb, man kan vinde. Nu har jeg gjort det. Ingen kan tage det fra mig, siger Jonas Vingegaard. Tak til danskerne Selvom danskeren var fokuseret under afslutningen af 21. etape, bemærkede han, at der var mange danskere på ruten. Massevis af Vingegaard-fans er således rejst til Paris for at hylde ham. - Det var helt fantastisk, at der er så mange danskere, der er kommet for at se mig køre i den gule trøje. Det sætter jeg stor pris på. - Jeg vil gerne sige tak til enhver dansker, der har heppet på mig i tre uger. Det betyder alt for mig, siger han. Den 25-årige dansker skal fejres i København på onsdag, men der stopper fejringen ikke. Torsdag skal han til Hillerslev, hvor han kommer fra. Forinden har han tirsdag været i Holland, hvor Jumbo-Visma holder til. Fyldt med danskere Jonas Vingegaard kan dermed se frem til en kæmpe hyldest i Paris, men hyldesten var allerede i gang under etapen. Massevis af danskere var således mødt op for at fejre den danske Tour-sejr. Flere steder på ruten vajede Dannebrog. Du kan følge hele fejringen på TV 2, hvor sendingen løber til klokken 23.

Referat:
Den 25-årige dansker har sat alle konkurrenterne til vægs.